google/wiki40b huggingface dataset:
Καπιτώλια

Τα Καπιτώλια (Λατινικά: Ludi Capitolini) ή οι Καπιτώλιοι αγώνες, ήταν ετήσια αθλητική διοργάνωση στην αρχαία Ρώμη η οποία ιδρύθηκε το 387 π.Χ. από τον ηγεμόνα της πόλης, Μάρκο Φούριο Κάμιλλο, προς τιμή του Καπιτώλιου Δία και σε ανάμνηση της σωτηρίας της πόλης από τους Γαλάτες νωρίτερα κατά το ίδιο έτος. Η διάρκεια των αγώνων ήταν 16 ημέρες.
Με την πάροδο του χρόνου οι αγώνες έχασαν την αίγλη τους και καταργήθηκαν, ωστόσο άρχισαν να διοργανώνονται ξανά στα τέλη του 1ου αιώνα το 86 μ.Χ. από τον Ρωμαίο αυτοκράτορα Δομιτιανό, ο οποίος τα οργάνωσε κατά τα πρότυπα των Ολυμπιακών αγώνων στην Ελλάδα και ονόμασε τη διοργάνωση Agones Capitolini, και έτσι η οργάνωση των αγώνων τελούνταν πλέον κάθε 4 έτη, στην αρχή του καλοκαιριού, και οι συμμετέχοντες αθλητές ερχόταν από όλες τις περιοχές της αυτοκρατορίας. Οι νικητές των αγώνων τιμούνταν από τον ίδιο τον αυτοκράτορα και λάμβαναν ένα στεφάνι οξιάς, ενώ επίσης ήταν στην ευχέρεια του αυτοκράτορα να απονείμει στον νικητή τη Ρωμαϊκή υπηκοότητα ως ανταμοιβή για την νίκη του. Συμμετείχε και πλήθος ποιητών, ρητόρων, καλλιτεχνών και διασκεδαστών. Σε κάποιο σημείο οι αγώνες έγιναν τόσο δημοφιλείς, ώστε τα Καπιτώλια συνυπολογιζόταν πλέον στην αθλητική περίοδο όλων των μεγάλων διοργανώσεων της αρχαιότητας.Καταργήθηκαν οριστικά τον 4ο αιώνα μ.Χ.
Μαχγιάουα

Ιστορία

Η Μαχγιάουα προέρχεται από τις νότιες παράκτιες περιοχές του Ιράν, αλλά έχει γίνει δημοφιλές τρόφιμο στις χώρες του Περσικού Κόλπου, που εισήχθη από την μετανάστευση των κοινοτήτων Χουουάλα και Ατζάμ. Συνήθως σερβίρεται πάνω σε ένα λεπτό τραγανό ψωμί που ονομάζεται ρεγκάγκ ή τουμούσι και φαλάζι. Παρασκευάζεται από παστές αντζούγιες και τα συστατικά περιλαμβάνουν σπόρους μάραθου, σπόρους κύμινου, σπόρους κολίανδρου και σπόρους μουστάρδας.
Το μαχγιάουα συχνά πωλείται σε αρτοποιεία και από τους πλανόδιους πωλητές στο νότιο τμήμα του Ιράν, ειδικά στις επαρχίες Χορμοζγκάν, Μπουσέχρ και τα νότια μέρη της επαρχίας Φαρς. Σε καθαρά μπουκάλια, δείχνει τη καφέ σάλτσα.
Σκαραβαίος της Καρδιάς της Χατνεφέρ

Ο Σκαραβαίος της Καρδιάς της Χατνεφέρ είναι κτέρισμα, ένα ταφικό κόσμημα που χρονολογείται στον 15ο αιώνα π.Χ., φτιαγμένο από χρυσό και σερπεντινίτη. Οι Σκαραβαίοι της Καρδιάς ήταν αντικείμενα προορισμένα να ενταφιάζονται μαζί με τους νεκρούς υψηλής σημασίας και κοινωνικής θέσης, αποτελώντας απαραίτητο μέρος του "ταφικού εξοπλισμού" τους για τον Άλλο Κόσμο. Σήμερα το τέχνεργο αυτό ανήκει στη συλλογή του Μητροπολιτικού Μουσείου Τέχνης της Νέας Υόρκης.

Περιγραφή

Ο σκαραβαίος ως σύμβολο είναι ένα από τα αρχαιότερα του Aιγυπτιακού πολιτισμού και συνδέεται με τον Θεό Κεπρί. Το έργο αυτό, που είναι δημιουργία εποχής της 18ης Δυναστείας της Αιγύπτου, χαρακτηρίζεται από πολυπλοκότητα και λεπτομέρεια στη διακόσμηση. Ο σκαραβαίος είναι διαμορφωμένος σε περίαπτο και αναρτημένος από περίτεχνη χρυσή αλυσίδα. Είναι λαξευμένος σε ένα κομμάτι γκριζοπράσινου σερπεντινίτη λίθου με προσμίξεις, οι οποίες δημιουργούν στικτές χρωματικές διαβαθμίσεις. Ο σκαραβαίος έχει προσαρμοστεί σε χρυσό σκελετό και είναι ασφαλισμένος στη ράχη του με χρυσό δέσιμο. Στη βάση του φέρει επιγραφή στα ιερογλυφικά. Πρόκειται για ένα απόσπασμα από το Βιβλίο των Νεκρών, το οποίο πληροφορεί ότι το κόσμημα ήταν προορισμένο να ενταφιαστεί μαζί με μία ευγενικής καταγωγής Αιγύπτια, την Χατνεφέρ. Συγκεκριμένα, η επιγραφή επικαλείται το μαγικό ξόρκι 30 του Κεφαλαίου Α του Βιβλίου των Νεκρών, όπου η Χατνεφέρ ικετεύει την ίδια την καρδιά της να μην στραφεί εναντίον της την ώρα της Κρίσεως μπροστά στους Θεούς στη Μεταθανάτια ζωή (Ντουάτ): 
" ... καρδιά μου σε ικετεύω, μην με κατηγορήσεις μπροστά στην Θεά της Δικαιοσύνης και της Αλήθειας (Μάατ) ... αλλά να μιλήσεις με καλά λόγια για μένα ώστε αυτή να χαρεί ... μην επινοήσεις ψέματα εναντίον μου μπροστά στους Θεούς ... (επειδή κάτι τέτοιο θα μου στερήσει την είσοδό μου στον Άλλον Κόσμο) ". 
Όπως αναφέρεται στην περιγραφή του αντικειμένου από το Μητροπολιτικό Μουσείο Τέχνης, το όνομα της Χατνεφέρ είναι λαξευμένο επάνω σε ένα άλλο όνομα, στοιχείο που φανερώνει ότι αρχικά ο σκαραβαίος δεν κατασκευάστηκε για την ίδια, αλλά τελικά αποτέλεσε δικό της ταφικό δώρο.
Αράπηδες Αρκαδίας

Δημογραφικά στοιχεία

Οι Αράπηδες από τα παλαιότερα χρόνια δεν κατοικούνταν από πολλά άτομα. Οι οικογένειες που κατοικούσαν στο χωριό και κατοικούν ακόμα ασχολούνταν από παλιά με την κτηνοτροφία καθώς είναι το μόνο που μπορεί να φέρει εισόδημα σε τέτοια ορεινά και βραχώδη μέρη. Σύμφωνα με την απογραφή του 2011 το χωριό είχε 7 κατόικους, ενώ με την απογραφή του 2001 ο οικισμός είχε 26 μόνιμους κατοίκους.
Piece of Mind

Ιστορία του δίσκου

Στα τέλη του 1982, ο πρώην ντράμερ των Trust Νίκο Μακ Μπρέιν αντικατέστησε τον Κλάιβ Μπαρ. Το συγκρότημα πήγε στο ξενοδοχείο "Le Chalet" του Τζέρσεϊ της Βρετανίας για να δημιουργήσει τα τραγούδια του επόμενου δίσκου του. Το Φεβρουάριο του 1983, μετέβησαν στις Μπαχάμες, για να ηχογραφήσουν το νέο άλμπουμ τους στα "Compass Point Studios". Η μίξη του δίσκου έγινε ένα μήνα αργότερα στα "Electric Lady Studios" της Νέας Υόρκης.
Η αρχική ονομασία του δίσκου ήταν "Food for Thought", με την τελική του μορφή να παίρνει τον τίτλο "Piece of Mind". Στις 11 Απριλίου κυκλοφόρησε το πρώτο σινγκλ του δίσκου, το τραγούδι "Flight of Icarus", ανεβαίνοντας στο # 11 των βρετανικών τσαρτ, με το δίσκο να ακολουθεί ένα μήνα αργότερα σκαρφαλώνοντας στην τρίτη θέση στη Μεγάλη Βρετανία και στο Top-10 των περισσότερων ευρωπαϊκών χωρών. Επίσης, ο δίσκος αυτός ήταν ο πρώτος του συγκροτήματος που ανέβηκε στο Top-20 στις Ηνωμένες Πολιτείες και έχει γίνει πλατινένιος και στις δύο πλευρές του Ατλαντικού. Στα μέσα Ιουνίου του 1983 κυκλοφόρησε το δεύτερο επιτυχημένο σινγκλ του δίσκου, "The Trooper" φθάνοντας στο # 12, ενώ και για τα δύο σινγκλ του "Piece of Mind" γυρίστηκαν βίντεο κλιπ.
Το "Piece of Mind" θεωρείται μέχρι σήμερα ένας από τους καλύτερους δίσκους στην ιστορία του χέβι μέταλ. Το "Metal Rules" το κατέταξε στην έβδομη θέση της λίστας με τα καλύτερα άλμπουμ του ιδιώματος και το "Digital Dream Door" στην 21η, ενώ το "Music Radar" στην 32η των 50 καλύτερων δίσκων του είδους και το "IGN" 21o στο Top-25 των άλμπουμ του χέβι μέταλ.
Για την προώθηση του δίσκου, οι Iron Maiden ξεκίνησαν την παγκόσμια περιοδεία "World Piece Tour" από τη Στουτγάρδη στις 28 Απριλίου του 1983, για να μεταβούν στη Μεγάλη Βρετανία όπου έδωσαν 22 συναυλίες, με τις τελευταίες τέσσερις στο "Hammersmith Odeon" του Λονδίνου. Την 1 Ιουνίου, έπαιξαν στο Ελσίνκι της Φινλανδίας για να συνεχίσουν στη Σουηδία, τη Νορβηγία, τη Δανία το Λουξεμβούργο και την Ολλανδία.
Το βορειοαμερικανικό κομμάτι της περιοδείας διήρκεσε τέσσερις μήνες, από τις 21 Ιουνίου μέχρι τις 24 Οκτωβρίου του 1983, με το συγκρότημα να δίνει 83 συναυλίες στις Ηνωμένες Πολιτείες και τον Καναδά. Ακολούθησε μία εκτεταμένη ευρωπαϊκή περιοδεία τους τελευταίους δύο μήνες του 1983, η οποία πέρασε από την Ολλανδία, τη Δυτική Γερμανία, το Βέλγιο, τη Γαλλία, την Ισπανία και την Ελβετία.
Κατά τις εμφανίσεις του, το συγκρότημα έπαιζε όλα τα τραγούδια του "Piece of Mind" με εξαίρεση τα "Sun and Steel" και "Quest for Life" και συμπλήρωνε το set list του με τραγούδια από τα τρία προηγούμενα άλμπουμ του.
Μιζούρι (πολιτεία)

Ετυμολογία

Η πολιτεία έχει πάρει το όνομά της από τον ποταμό Μιζούρι, το οποίο όνομα το έδωσε η φυλή Ιλλίνι, η πρώτη φυλή που συνάντησαν οι Ευρωπαίοι στην περιοχή, και στη συνέχεια υιοθετήθηκε από τους ίδιους τους Ευρωπαίους. Η γλώσσα των Ιλλίνι ανήκει στην ομάδα γλωσσών Σίουαν.
Ντιντιέ Μπουρκχάλτερ

Πολιτική καριέρα

Εξελέγη στο Ομοσπονδιακό Συμβούλιο στις 16 Σεπτεμβρίου 2009 και διαδέχθηκε τον Πασκάλ Κουσπέν την 1η Νοεμβρίου 2009 οπότε ανέλαβε επικεφαλής του ελβετικού υπουργείου Εσωτερικών. Στις 16 Δεκεμβρίου 2011 το Ομοσπονδιακό Συμβούλιο ανακοίνωσε ότι θα γίνει και υπουργός Εξωτερικών, αρχομένης της 1ης Ιανουαρίου 2012.
Έχει πτυχίο Οικονομικών. Κάτοικος στο καντόνι της Νεσατέλ, ήταν μέλος του κοινοβουλίου του εν λόγω καντονιού από το 1990 ως το 2001. Από το 2003 ως το 2007 ήταν μέλος του Εθνικού Συμβουλίου της Ελβετίας.
Στις 11 Νοεμβρίου 2007 εξελέγη στο Συμβούλιο των Κρατιδίων, με συνυποψήφια την Γκιζέλ Ορί του Σοσιαλδημοκρατικού Κόμματος. Η Ορί εξελέγη για 2η φορά. Ο Μπουρκχάλτερ υποστηρίχτηκε από το Φιλελεύθερο Κόμμα (PLS) και το Ελβετικό Κόμμα του Λαού (SVP/UDC), παρότι το SVP/UDC σπάνια τον υποστήριξε δημοσίως.
Ο Μπουρκχάλτερ εξελέγη Αντιπρόεδρος της Ελβετικής Συνομοσπονδίας για το 2013. Στις 4 Δεκεμβρίου 2013 εξελέγη πρόεδρος για το έτος 2014.
Έλενα Ναθαναήλ

Βιογραφία

Καταγόταν από εύπορη οικογένεια. Το επώνυμο "Ναθαναήλ" ήταν το μητρώνυμό της. Ολόκληρο το ονοματεπώνυμο της ήταν Ελένη Ναθαναήλ Δεληβασίλη. Σε τηλεοπτική συνέντευξή της στις 9 Φεβρουαρίου του 2004 στον Γρηγόρη Αρναούτογλου ("Όμορφος κόσμος το πρωί") δήλωσε ότι είχε καταγωγή από την πλευρά του πατέρα της από το Αϊβαλί της Μικράς Ασίας.
Σπούδασε στη Δραματική Σχολή του Πέλου Κατσέλη. Πρωτοεμφανίστηκε στο σινεμά στην ταινία του Γιάννη Δαλιανίδη Κάτι να καίει (1964) στην ηλικία των 16 ετών. Έπειτα προσκλήθηκε στην Γερμανία για να πρωταγωνιστήσει στην -βασισμένη στην ομώνυμη νουβέλα του Τόμας Μαν- ταινία του Ρολφ Τίλε "Το αίμα των Βελζούνγκεν" ("Ένοχος δεσμός"). Επιστρέφοντας στην Ελλάδα έκανε καριέρα στο θέατρο και το σινεμά. To 1968 βραβεύτηκε στο Φεστιβάλ ελληνικού Κινηματογράφου Θεσσαλονίκης για την ταινία Ραντεβού με μία άγνωστη. Για αρκετά χρόνια πριν το θάνατο της είχε αποσυρθεί από τα καλλιτεχνικά δρώμενα, κάνοντας μόνο επιλεκτικές εμφανίσεις. Η τελευταία της υποκριτική εμφάνιση έγινε στην τηλεοπτική σειρά Γοργόνες.

Προσωπική ζωή

Δεν παντρεύτηκε ποτέ, εντούτοις το 1973 απέκτησε μια κόρη με τον επιχειρηματία Γιώργο Τσαγκάρη, την Ίνκα. Τα τελευταία χρόνια μαζί με τον επί 29 χρόνια σύντροφο της ζωής της, βετεράνο ποδοσφαιριστή του Ολυμπιακού Τάσο Μητρόπουλο, κατοικούσαν στην Εύβοια και δήλωνε ότι ήταν αγρότισσα και ασχολιόταν με την παραγωγή κρασιού.
Χτυπημένη από καρκίνο του πνεύμονα, απεβίωσε στις 4 Μαρτίου 2008, ενώ η κηδεία της έγινε το μεσημέρι της επομένης στο νεκροταφείο της Νέας Φιλαδελφείας στον Κόκκινο Μύλο .
Κάρολος Β΄ του Ελμπέφ

Βιογραφία

Ήταν ο πρωτότοκος γιος του Καρόλου Α΄ δούκα του Ελμπέφ και κόμη του Αρκούρ και της Μαργαρίτας ντε Σαμπό, κόρης του Λεονόρ κόμη του Σαρνύ. Το 1605 απεβίωσε ο πατέρας του και τον διαδέχθηκε ως δούκας του Ελμπέφ· ο μικρότερος Ερρίκος έγινε κόμης του Αρκούρ.
Μπήκε στην Αυλή του βασιλιά της Γαλλίας το 1607 ως συμπαίκτης του μέλλοντα Λουδοβίκου ΙΓ'. Το 1610 ο 9ετής Λουδοβίκος ΙΓ' ανέλαβε βασιλιάς· όταν ενηλικιώθηκε όρισε τον Κάρολο Β' ως Μέγα Καγκελάριο της Γαλλίας. Ο Κάρολος Β' ήταν πιστός στον βασιλιά και τον βοήθησε στις συγκρούσεις με τη μητέρα του Μαρία των Μεδίκων, τον καρδινάλιο Ρισελιέ και τους Ουγενότους.
Ο Ερρίκος Β' δούκας του Λονγκεβίλ, κυβερνήτης της Νορμανδίας και πιστός στη Μαρία των Μεδίκων, οδήγησε μία εξέγερση εναντίον του βασιλιά και του Ρισελιέ και στρατοπέδευσε στο Οριβάλ, κοντά στο Ελμπέφ. Τότε ο Κάρολος Β' ορίστηκε κυβερνήτης της Νορμανδίας. Πήρε μέρος στην πολιορκία της Λα Ροσέλ, αλλά τραυματίστηκε στο Σαιν-Ζαν-ντ'Ανζελύ. Του δόθηκε επιπρόσθετα η θέση του κυβερνήτη της Πικαρδίας.
Απεβίωσε στο Παρίσι το 1657. Τον διαδέχθηκε ο γιος του Κάρολος Γ' ως δούκας του Ελμπέφ.
Εθνική Αλβανίας (καλαθοσφαίριση γυναικών)

Συμμετοχές σε διεθνείς διοργανώσεις

Η Αλβανική Ομοσπονδία Καλαθοσφαίρισης ιδρύθηκε το 1946 και έγινε μέλος της FIBA τον επόμενο χρόνο. Το πρώτο γυναικείο διασυλλογικό πρωτάθλημα διεξήχθη στη χώρα το 1947.
Η γυναικεία εθνική ομάδα πραγματοποίησε το ντεμπούτο της σε πανευρωπαϊκούς αγώνες το 1996 οπότε και διαγωνίστηκε στα πλαίσια της Division C (σημερινό «Πρωτάθλημα Μικρών Κρατών») τερματίζοντας 2η πίσω από την Ισλανδία. Το 2002 κατέκτησε την πρωτιά στην ίδια διοργάνωση κερδίζοντας το πρώτο χρυσό μετάλλιο που κατέκτησε ποτέ η Αλβανία σε διεθνή διοργάνωση καλαθοσφαίρισης.
Αρσένιος Αυτωρειανός

Βιογραφία

Γεννήθηκε και μεγάλωσε στην Κωνσταντινούπολη. Ήταν γόνος σπουδαίας οικογένειας. Εξελέγη, ενώ ήταν λαϊκός, το 1254 Πατριάρχης κατόπιν πιέσεων του Αυτοκράτορα Θεόδωρου Β΄ Λάσκαρη, παρά την αντίθετη θέληση των Συνοδικών Ιεραρχών.
Το 1258, μετά το θάνατο του Θεοδώρου, ανέλαβε να προστατεύσει τον 7χρονο γιο του και διάδοχο του Θρόνου Ιωάννη Δ΄ από τις φιλοδοξίες του Μιχαήλ Η΄ Παλαιολόγου. Ο Μιχαήλ απαίτησε από τον Αρσένιο να τον στέψει αυτοκράτορα, και ο Αρσένιος δέχτηκε με δυσαρέσκεια, υπό τον όρο ότι θα στέψει ως συναυτοκράτορα, ταυτόχρονα με αυτόν, και τον νεαρό Ιωάννη. Παρά ταύτα κατά την τελετή ο Μιχαήλ προχώρησε μπροστά από το αγόρι σαν να επρόκειτο να στεφθεί απόλυτος μονάρχης και ο Αρσένιος τον υποχρέωσε να ορκιστεί ότι δεν θα στρεφόταν εναντίον του Ιωάννη.
Το 1260 αποσύρθηκε από τον θρόνο, αλλά μετά τον θάνατο του διαδόχου του, Νικηφόρου Β΄, και υπό την γενική χαρά της ανακατάληψης της Κωνσταντινούπολης, επέστρεψε στο Θρόνο του για να πρωτοστατήσει σε νέα τελετή στέψης στην Αγία Σοφία. Εκεί όμως παραβρέθηκε μόνο ο Μιχαήλ, η γυναίκα του και ο μεγαλύτερος γιος του και όχι και ο Ιωάννης. Πριν κλείσει χρόνος, ο Αρσένιος ανακάλυψε ότι ο Μιχαήλ είχε τυφλώσει τον Ιωάννη και είχε σφετεριστεί το Θρόνο, πράγμα στο οποίο αντέδρασε σθεναρά, αφορίζοντας τον Μιχαήλ και απαγορεύοντάς του να μπαίνει στην Αγία Σοφία. Για τη στάση του αυτή, ο νέος Αυτοκράτορας τον εξόρισε στην Προικόνησο, όπου και πέθανε το 1273, έχοντας καθαιρεθεί από τον Αυτοκράτορα το 1265 με την εμφανώς ψευδή κατηγορία της συμμετοχής σε συνωμοσία εναντίον του. Η καθαίρεση εξορία του δημοφιλούς Πατριάρχη Αρσενίου είχε και συνέπειες στην Εκκλησία, καθώς πολλοί αντέδρασαν στην απομάκρυνσή του και προκάλεσαν το Σχίσμα των Αρσενιατών.
Η Ορθόδοξη Εκκλησία έχει ανακηρύξει τον Αρσένιο άγιο και τιμά τη μνήμη του στις 11 Οκτωβρίου. Η διαθήκη του Πατριάρχη Αρσενίου διασώζεται μέχρι σήμερα.
Μήνας του μέλιτος

Ως μήνας του μέλιτος ονομάζεται διεθνώς το ταξίδι αναψυχής που κάνουν οι νεόνυμφοι αμέσως μετά την τέλεση του γάμου. Χωρίς ταξίδι, μήνας του μέλιτος ονομάζεται το αμέσως μετά την σύζευξη χρονικό διάστημα που χαρακτηρίζεται από συναισθήματα αρμονίας και έρωτα. Στα αγγλικά η λέξη honey moon συναντάται για πρώτη φορά το 1546. Στον δυτικό πολιτισμό, το ταξίδι αναψυχής καθιερώνεται κυρίως στον 19ο αιώνα στην Μεγάλη Βρετανία ως έθιμο που εισάχθηκε από την Ινδία. Από εκεί εξαπλώθηκε και στην Ευρώπη, όπου το 1820 στην Γαλλία ονομάστηκε voyage à la façon anglaise, δηλαδή Αγγλικό ταξίδι. Το ταξίδι του μέλιτος όπως το συναντάμε σήμερα τυποποιήθηκε την εποχή της Μπελ Επόκ και έγινε η πρώτη μορφή του μαζικού τουρισμού, με δημοφιλέστατους προορισμούς τα παράλια της Μεσογείου στην Γαλλία και Ιταλία, καθώς και τις Ευρωπαϊκές μεγαλουπόλεις Ρώμη, Παρίσι, Λονδίνο, Βερόνα, Βενετία, Βιέννη και αλλού.
Ομάδα Ανάγκης

Προέλευση

Η ομάδα της Ανάγκης πιστεύεται ότι σχηματίστηκε όταν ένας αστεροειδής κατακτήθηκε από τη βαρύτητα του Δία και στη συνέχεια διασπάσθηκε από μια σύγκρουση. Αυτή η πεποίθηση βασίζεται στο γεγονός ότι η διασπορά των μέσων¹ τροχιακών παραμέτρων των μελών του πυρήνα είναι πολύ μικρή και μπορεί να εξηγηθεί από μια μικρή ώθηση ταχύτητας (15 < δV < 80 m/s), συμβατές με μια ενιαία σύγκρουση και αποσύνθεση.
Με βάση τα μεγέθη των δορυφόρων, ο αρχικός αστεροειδής ενδέχεται να είχε περίπου 28 χιλιόμετρα διάμετρο. Δεδομένου ότι η τιμή αυτή είναι κοντά στην διάμετρο της Ανάγκης, είναι πιθανόν το μητρικό σώμα, πιθανών δεν ήταν σε μεγάλο βαθμό ικανό να διαταραχθεί.
Διαθέσιμες φωτομετρικές μελέτες έκαν περισσότερρο αξιόπιστη την ιδέα της κοινής προέλευσης απόπ την διατριβή του αστεροειδή: τρία από τα φεγγάρια της ομάδας (η Αρπαλύκη, η Πραξιδίκη και η Ιοκάστη) έχουν παρόμοια γκρίζα χρώματα (μέσος όρος των δεικτών χρώματος : B-V = 0,77 V-R = 0,42), ενώ η Ανάγκη είναι στα όρια μεταξύ του γκρι και του κόκκινου φωτός.
Βασίλειος Ζούρκος

Βιογραφικά στοιχεία

Ο Βασίλειος Ζούρκος γεννήθηκε στα τέλη του 18ου αιώνα στην Νεβέσκα (Νυμφαίο) Αμυνταίου της Περιφερειακής ενότητας Φλώρινας. Μαζί με τον αδερφό του Αντώνιο μετεγκαταστάθηκαν στις αρχές του 19ου αιώνα στη Θεσσαλονίκη, όπου επιδόθηκαν στο εμπόριο και σύντομα απέκτησαν μεγάλη περιουσία. Διατηρούσαν μάλιστα μεγάλο αγρόκτημα λίγο έξω από τη Θεσσαλονίκη. Οι δύο αδερφοί αποτέλεσαν σημαντικούς παράγοντες του Ελληνισμού της πόλης και αναμίχθηκαν ενεργά στην προετοιμασία της Επανάστασης που λάμβανε χώρα εκείνη την εποχή στη Θεσσαλονίκη υπό την καθοδήγηση του Φιλικού πρόκριτου Χριστόδουλου Μπαλάνου. Κατά την καταστροφή της πόλης από τους Οθωμανούς και τις σφαγές των δημογερόντων αλλά και του λαού, που ακολούθησαν, το Μάιο του 1821, ο Βασίλειος Ζούρκος κατάφερε να διαφύγει στη Χαλκιδική, όπου ενώθηκε με τα στρατεύματα των εκεί επαναστατών. Στη συνέχεια, μετά την αποτυχία της επανάστασης στη Χαλκιδική, μετέβηκε στην Σκόπελο, τον Οκτώβριο του 1821 μαζί με πολλούς Μακεδόνες. Η περιουσία του δημεύτηκε από τις Οθωμανικές αρχές. Πολέμησε σε πολλές μάχες καθ’ όλη τη διάρκεια της Ελληνικής Επανάστασης, όπου και διακρίθηκε. Λόγω της διάκρισής του, προήχθη σε μπουλουκτσή. Μετείχε στην πολιορκία του Μεσολογγίου και στη ηρωική έξοδο των πολιορκημένων. Έκτοτε μετονομάστηκε σε "Μεσολογγίτης". Λίγο αργότερα έλαβε το αξίωμα του χιλίαρχου, στο Ναύπλιο. Ως χιλίαρχος συνέχισε την πολεμική δράση του έως την δημιουργία του Ελληνικού κράτους. Το 1835, μετά τη χορήγηση αμνηστίας από τους Οθωμανούς στους επαναστάτες της Θεσσαλονίκης, εγκαταστάθηκε εκ νέου σε αυτήν, όπου κατάφερε να ανακτήσει τη μισή από την περιουσία του, που είχε δημευτεί. Κλάδος της οικογένειάς του παρέμεινε στη Θεσσαλονίκη με το επώνυμο Μεσολογγίτης (από την ίδια οικογένεια κατάγονταν και ο Θεσσαλονικέας δημοσιογράφος, Βασίλειος Μεσολογγίτης). Από έναν άλλο κλάδο της ίδιας οικογένειας κατάγονταν ο Μακεδονομάχος οπλαρχηγός της Νεβέσκας (Νυμφαίου), Βασίλειος Ζούρκας που συμμετείχε στην Μακεδονική επανάσταση του 1878.
Δημήτριος Κατσίνας

Βιογραφικά στοιχεία

Ήταν γιος του Λουκά Κατσίνα και καταγόταν από την Θήβα. Ήταν δικηγόρος. Δίδυμος αδερφός του ήταν ο Γεώργιος Κατσίνας. Εξελέγη πρώτη φορά βουλευτής Θηβών στις εκλογές του 1906 και επανεξελέγη βουλευτής Αττικής & Βοιωτίας στις εκλογές του 1915 (Μαΐου) και βουλευτής Θηβών σε αυτές του 1923. Στις γερουσιαστικές εκλογές του 1929 εξελέγη γερουσιαστής Αττικής & Βοιωτίας για εννιαετή θητεία με το Κόμμα των Φιλελευθέρων.
Δυτική Όχθη

Η Δυτική Όχθη (αραβικά: الضفة الغربية‎ aḍ-Ḍiffah l-Ġarbiyyah, εβραϊκά: הגדה המערבית‎, HaGadah HaMa'aravit) είναι γεωγραφική ζώνη της Παλαιστίνης, το οποίο τελεί υπό ισραηλινή κατοχή. Βρίσκεται βόρεια της Νεκράς Θάλασσας και συμπεριλαμβάνει τις πόλεις Τζενίν και Ναμπλούς. Κατά τους Εβραίους αποτελεί την περιοχή της Ιουδαίας. 
Αποτελεί πεδίο ωμής βίας και συγκρούσεων με επιθέσεις και συγκρούσεις μαινόμενες συνεχώς. Το 2003 και 2004 η αυξανόμενη βία στη Δυτική Όχθη άφησε πίσω της αναρίθμητους τραυματίες και νεκρούς, όπως και κατεστραμμένες περιουσίες πολιτών.

Πληθυσμός

To CIA World Fact Book  αναφέρει ότι η Δυτική Όχθη εκτιμάται πως τον Ιούλιο του 2009 είχε 2.461.267 κατοίκους. Επί πλέον, η ίδια πηγή αναφέρει γύρω στους 187.000 Ισραηλινούς εποίκους στη Δυτική Όχθη και περί τους 177.000 στην ανατολική Ιερουσαλήμ.

Παλαιστίνη

Η περιοχή αυτή κηρύχθηκε από παλαιστινιακές οργανώσεις το κράτος της Παλαιστίνης.
Περιθώρι Αχαΐας

Διοικητική εξέλιξη

Το Περιθώρι αναγνωρίστηκε ως οικισμός την 20/04/1835, όταν και υπήχθη στον τότε Δήμο Φελλόης. Με το ΦΕΚ 256Α της 28/08/1912, και τη σύσταση των Κοινοτήτων, υπήχθη στην τότε Κοινότητα Περιθωρίου αποτελώντας παράλληλα την έδρα της. Την περίοδο 1997-2010, βάσει του «Σχεδίου Καποδίστριας», ανήκε στον πρώην Δήμο Αιγείρας ως έδρα του ομώνυμου πρώην Δημοτικού διαμερίσματος.

Λοιπά στοιχεία

Στη μαζική κουλτούρα το χωριό έγινε ιδιαίτερα γνωστό μέσω αθλητικής ραδιοφωνικής εκπομπής με ονομασία «Σελιάνα – Περθώρι 2-0», εκπομπή ποδοσφαιρικού ενδιαφέροντος.
Καρίμ Ρασίντ

Βιογραφία

Ο Καρίμ Ρασίντ γεννήθηκε στο Κάιρο το 1960, από πατέρα Αιγύπτιο, καθηγητή τέχνης και σχεδιαστή και από μητέρα Αγγλίδα δασκάλα. Μεγάλωσε στην Αγγλία και στον Καναδά.
Το 1982 πήρε πτυχίο στο βιομηχανικό σχεδιασμό από το πανεπιστήμιο Carleton στην Οττάβα του Καναδά. Ακολούθησε μεταπτυχιακές σπουδές σχεδίου στη Νάπολη της Ιταλίας, με τον Εττόρε Σόττσας και άλλους, κατόπιν κινήθηκε προς το Μιλάνο για ένα έτος στο στούντιο Rodolfo Bonetto. Μετά την επιστροφή του στον Καναδά, εργάστηκε για επτά έτη με τους βιομηχανικούς σχεδιαστές KAN. Ενώ ήταν στην KAN, ταυτόχρονα σχεδίασε τη συλλογή της Babel Fashion και της North μεταξύ 1985-91. Το 1993 ξεκίνησε στην πόλη της Νέας Υόρκης την πρακτική του, όπου συνεχίζει να ζει και να εργάζεται. Άνοιξε το γραφείο του το 1991 και εργάστηκε για μερικές εταιρίες σχεδίου. Παράλληλα συνεργάστηκε με άλλους σχεδιαστές σε συλλογές από το 1985, όπως ο Matthew Drutt, ο οποίος είναι Associate Curator για την έρευνα στο Μουσείο Γκούγκενχαϊμ στο οποίο έχουν οργανώσει πολυάριθμες εκθέσεις συμπεριλαμβανομένων των Art of the Motorcycle και Amazons of the Avant-Garde. Καθιέρωσε την ιστοσελίδα του Γκούγκενχαϊμ το 1995 και επιτηρεί την ανάπτυξη του εικονικού του μουσείου.
Είναι κριτής για διάφορους διεθνείς διαγωνισμούς και γράφει άρθρα για περιοδικά σχεδίου. Ήταν καθηγητής βιομηχανικού σχεδιασμού για δέκα χρόνια στο University of the Arts στη Φιλαδέλφεια, στο Pratt Institute, στη σχολή σχεδίου Rhode Island και στο Ontario College of Art και έχει δώσει διαλέξεις διεθνώς. Το 2001 δημοσιεύτηκε το πρώτο βιβλίο του ‘I want to change the world’ από τις εκδόσεις Rizzoli Universe. Ο Καρίμ Ρασίντ έχει κυκλοφορήσει δύο CD για την Neverstop Music. Eπίσης, εξέδωσε τη διεθνή επετηρίδα σχεδίου #18 για την Laurence King.
Από το 1983 έχει συνεργαστεί με πάνω από 150 εταιρίες σε όλο τον κόσμο. Ο Καρίμ Ρασίντ επιμελήθηκε επίσης την ανακαίνιση του ξενοδοχείου Semiramis, στην Κηφισιά για το οποίο, μάλιστα, κέρδισε δυο βραβεία το 2005.
Αθλητικοί Αγώνες Αλεξανδρείας 1909

Στις 8 Μαΐου 1909 διοργανώθηκαν Αθλητικοί Αγώνες στην Αλεξάνδρεια στο ποδηλατοδρόμιο "Ρον Πουάν" (Rond Point) από τον Όμιλο Φιλάθλων Αλεξανδρείας που είχε ιδρυθεί το 1905 με σκοπό την προώθηση του κλασικού αθλητισμού. Αν και είχαν τοπικό χαρακτήρα, οι αγώνες σημείωσαν μεγάλη επιτυχία και αποτέλεσαν πρόκριμα ώστε να ανατεθεί στον Όμιλο από τον ΣΕΓΑΣ η διοργάνωση των Πανελλήνιων-Παναιγύπτιων Αγώνων το 1910. Πρωτεργάτης της επιτυχίας των αγώνων του 1909 υπήρξε ο παλιός πρωταθλητής Άγγελος Βολανάκης. Οι αγώνες περιλάμβαναν αγωνίσματα στίβου, άρσης βαρών και πάλης.

Χρονικό των αγώνων

Ο Όμιλος Φιλάθλων είχε ιδρυθεί το 1905 αλλά ως το 1908 δεν είχε επιδείξει σημαντική δραστηριότητα. Το έτος αυτό κατάφερε να αποκτήσει γήπεδο, το οποίο πάσχιζε να μετατρέψει σε αγωνιστικό χώρο κατάλληλο για αγώνες. Το Πάσχα του 1909 ο πρόεδρος Δημ. Κωνίδης και το νέο δραστήριο Δ.Σ. αποφάσισαν να προχωρήσουν στη διοργάνωση αθλητικών αγώνων. Μέσα σε 15 ημέρες από την προκήρυξή τους διασκεύασαν το ποδηλατοδρόμιο Ρον Πουάν ώστε να μετατραπεί σε στάδιο κατάλληλο για στίβο.
Οι αγώνες συγκέντρωσαν πλήθος κόσμου, δεδομένου πως για χρόνια δεν είχε υπάρξει κάποια αθλητική δραστηριότητα από τον "γηρασμένο" παλιό αλεξανδρινό σύλλογο Μίλωνα. Προσήλθαν σύσσωμες οι επίσημες αρχές της ομογένειας: ο Έλληνας πρόξενος Νικόλαος Σκωτίδης, ο διοικητής της πόλης, ο αρχιεπίσκοπος Τριπόλεως Λιβύης ως εκπρόσωπος του πατριάρχη Αλεξανδρείας και επιφανή μέλη της Ελληνικής Κοινότητας: Ζερβουδάκης, Συνοδινός κ.ά. 
Την ελλανόδικο επιτροπή αποτελούσαν οι: Άγγελος Βολανάκης (πρόεδρος), Κ. Πηλαβάκης, Γ. Μαυροκέφαλος, Π. Σαββίδης, Ν. Ακεστορίδης, Ι. Ψύχας, Δ. Σκαναβής. Οι αγώνες διάρκεσαν από τις 3 ως τις 7 μμ και η Ελληνική Φιλαρμονική συνόδευε τους αθλητές με εμβατήρια. Διεξήχθησαν 19 αγωνίσματα και στους δύο πρώτους νικητές απονεμήθησαν βραβεία: κότινος και διπλώματα. Πολυνίκης αθλητής αναδείχθηκε ο Νικόλαος Φραγκούλης με πέντε πρωτιές. Η διοργάνωση στέφθηκε από απόλυτη επιτυχία αλλά τα ρεκόρ που σημειώθηκαν δεν ήταν αξιόλογα και αυτό αποδόθηκε στην κακή ποιότητα του αγωνιστικού χώρου.